Klinický a aplikovaný výskum v podmienkach Onkologického Ústavu sv. Alžbety.

MUDr. Ľuboslav Sanislo

Onkologický Ústavu sv. Alžbety spolu s Ústavom experimentálnej onkológie sa snaží nadviazať na snahu krajín európskej únie o vytvorenie moderného komplexného onkologického centra. Cieľom tejto inštitúcie je úzko prepojiť starostlivosť o pacienta a prevenciu s výskumom a vzdelávaním. Napriek enormnej snahe má výskyt onkologických ochorení na Slovensku rastúcu tendenciu. Okrem rastúceho významu prevencie a programom na skoré odhaľovanie nádorových ochorení ma liečba onkologických ochorení stále najdôležitejšie postavenie. Liečba onkologických pacientov je výsledkom dlhodobého výskumu, ktorý sa riadi presnými pravidlami. Výskum je možné rozdeliť do troch fáz. Prvá fáza je reprezentovaná základným výskumom. Základný výskum je zameraný na hľadanie nových biologických zákonitosti a nových látok, ktoré môžu pomôcť pri liečbe. V druhej etape sa vyselektované účinné látky testujú na biologických modeloch a v prípade úspešného ukončenia výskumu sa pokračuje v tretej fáze, skúšaniu nových látok u pacientov.
Druhá fáza je známa aj ako aplikovaný alebo translačný výskum. Aplikovaný výskum nie je zameraný len na skúšanie nových liečiv, ale aj na hľadanie nových markerov, ktoré nám hovoria o povahe ochorenia. Tejto oblasti sa snažíme venovať aj na našom ústave. Sme zapojení do viacerých projektov, ktoré sú financované z grantov Ministerstva zdravotníctva a Ministerstva školstva. Pre príklad uvediem iba dva projekty. Prvý sa týka monitorovania metastatického potenciálu buniek mamárneho a ovariálneho karcinómu pomocou genetických markerov a druhý detekcie cirkulujúcich nádorových buniek v perifernej krvi pomocou laserovej skenovacej cytometrie u pacientiek s karcinómom prsníka. Cieľom týchto dvoch výskumov je pomôcť pri skorom odhalení nádorového ochorenia a pomôcť pri výbere najvhodnejšej onkologickej liečby.
Klinické skúšanie cytostatík úzko naväzuje na aplikovaný výzkum. Jeho cieľom je preveriť s konečnou platnosťou vlastnosti cytostatík a rozhodnúť o jeho užitočnosti pre klinickú prax. Musí sa stanoviť optimálne dávkovanie, zistiť nežiadúce a toxické účinky nového cytostatika, určiť jeho indikácie a kontraindikácie, preveriť jeho terapeutickú hodnotu v porovnaní so známymi cytostatiky a posúdiť možnosti jeho použitia v kombinácii s inými cytostatikami. Na našom ústave prebieha niekoľko klinických štúdií fázy II a III. Súčasné zameranie klinického výskumu sa posúva od štandardných cytostatík k cielenej liečbe. Nové biologicky účinné látky sú pripravené špecificky proti receptorom, ktoré sa vo zvýšenej miere vyskytujú na povrchu nádorovej bunky. Ich blokovanie vedie k oslabeniu až smrti nádorovej bunky. Zavedenie novej biologickej terapie znamenalo výrazný posun v účinnosti liečby oproti bežnej chemoterapii, ale na druhej strane je tento pokrok vykúpený výrazne vyššími finančnými nákladmi.
	Farmakoekonomika zostane veľmi citlivou stránkou každého aplikovaného a klinického výskumu. Postavenie slovenského onkologického výskumu, z môjho pohľadu, má byť smerované na hľadanie skorých markerov pre správne vybratie liečebných modalít a monitorovanie účinnosti onkologickej liečby. Správny výber terapie môže mať výrazne pozitívny dopad na kvalitu života pacieta, jeho preživanie a samozrejme aj na cenu liečby. Tento cieľ je možné dosiahnuť iba správnym využívaním prostriedkov vyčlenením na vedu a výskum a správnym výberom projektov, ktoré sú reálne a majú šancu naplniť stanovené ciele.